钦定古今图书集成/明伦汇编/官常典/第740卷 > 黄宏 马思聪
## 钦定古今图书集成/明伦汇编/官常典/第740卷 > 黄宏 马思聪

按《明外史》本传：“宏字德裕，鄞人。著籍孝陵卫。举弘治
十五年进士，知万安县。民好讼，讼辄祷于神。宏毁其
祠曰：‘有令在，何祷也’？讼者至，即片言折之。用才调泰
和，入为户部主事，历江西左参议，按湖西、岭北二道。
王守仁讨横水、桶冈贼，宏主饷，以功加俸二等。贼闵
念四既降，复恃宸濠势，剽掠九江上下。宏发兵捕之”，
贼走匿宸濠祖墓中，尽得其辎重以归。宸濠逆节益
露，士大夫以为忧。宏正色曰：“国家不幸有此，我辈守
土，有死而已。”民有持大义不从宸濠党者，宏每阴左
右之。及宸濠反，被执，宏愤怒，以手梏向柱，蹙项，是夕
卒。贼义而棺敛之。子绍文奔赴，求得其棺，以为伪命
治敛非父志，亟易之，扶而归。思聪，字懋闻，莆田人。弘
治末举进士，为象山知县。复二十六渠，溉田万顷。改
知平乡，治战守具备，盗盗不敢犯。迁南京户部主事，
督粮江西，驻安仁。值宸濠生日，或劝弗往。思聪曰：“吾
往，欲觇之疾，报天子耳。”及被执系狱，思聪不屈，绝食
六日死。世宗立，赠宏太常少卿，思聪光禄少卿，并配
享旌忠祠。嘉靖二年，江西巡抚盛应期言：“前副使周
宪讨贼遇害，宜如宏、思聪例，祀之旌忠祠。”而御史邓
显麒谓宏、思聪死节非真，不当祀。下礼官议，遂夺二人赠官，并罢配祀，而祔宪忠烈祠。明年，给事毛玉勘
江西逆党，请表章宏、思聪及承奉周仪。又六年，宏子
绍武诉于朝，下所司核实。巡按御史穆相列上二人
《死节状》甚悉。礼部尚书李时等请复赠官配祀。帝难
之，下廷臣博议，无异言，乃报许。